### Resume

Teknisk Udvalg drøftede den 28. marts 2023, punkt nr. 96, det videre samarbejde med Nabogo om samkørsel i Vejle Kommune. Den nuværende aftale udløber den 31. juli 2023. Det ønskes, at udvalget tager stilling til, hvorvidt samarbejdet skal fortsætte med Nabogo med en firårig rammeaftale, samt en stillingtagen til, hvordan rammeaftalen skal finansieres.

### Sagsfremstilling

I 2019 indgik Vejle Kommune en aftale med Nabogo Aps om implementering af et samkørselskoncept i Vejle. Den nuværende aftale med Nabogo udløber den 31. juli 2023. Den nuværende aftale har omfattet forberedelse og gennemførelse af et komplet samkørselskoncept i Vejle Kommune, herunder kommunikationsplan og - materiale, placering af virtuelle opsamlingsknudepunkter, udrulning på kommunens arbejdssteder samt opsøgning af partnerskaber med arbejdspladser og uddannelsesinstitutioner, drift i aftalens løbetid samt analyser og statusrapporter.

På mødet den 28. marts 2023 gav Nabogo en status for det hidtige samarbejde. Målet for 2022/2023 var 4.500 samkørsler i Vejle Kommune. De faktiske gennemførte samkørsler i 2022 var 7.000. Af de samkørsler som starter eller slutter i Vejle Kommune er de største koncentrationer mellem Vejle og Billund, samt Vejle og Hedensted. Det er tydeligt, at der er tale om hverdagspendling til og fra arbejde og uddannelse.

Samkørsel indgår som en parameter i gentænkningen af den kollektive trafik. Flere steder i landet begynder trafikselskaberne at udbrede kendskabet til samkørsel og ser i stigende grad samkørsel som en del af den kollektive trafik. Fra en brugers synspunkt kan det være en tryghed forbundet med, at det er trafikselskabet, der udbyder samkørsel. Det kræver en dialog med Sydtrafik, som indenfor nuværende regler ikke kan udbyde samkørsel.

### Økonomi

I den nuværende kontrakt har der været en prisstruktur, hvor der er betalt et engangsbeløb til etableringsomkostninger, herunder fastlæggelse af samkørselspotentiale, mødesteder i app'en og partnerskaber. Der er desuden betalt et årligt beløb til rapportering og markedsføring samt et beløb til samkørslerne afhængigt af indbyggertallet i kommunen. Vejle Kommune har således betalt i alt 125.000 kr. årligt.

Birthe Johansen foreslår følgende prisstruktur for en firårig aftale for perioden 1. august 2023 til 31. juli 2027. Prisstrukturen er afhængig af antal samkørsler. Vejle Kommune betaler 25 kr. pr. passager til chaufføren for de første 10 km af en tur. For ture over 10 km betaler passageren desuden 0,75 kr./km direkte til chaufføren.

Udgiften til samkørsel er estimeret til maksimalt at blive 1.112.500 kr. for den firårige periode. Da samkørsel fremadrettet skal ses som en del af den kollektive trafik anbefaler Forvaltningen, at udgifterne til den firårige aftale finansieres som en del af den kollektive trafik. Dvs. kollektiv trafik skal afhængig af antallet af samkørsler årligt finansiere mellem 75.000 og 325.000 kr.

### Klima og resiliensvurdering

Samkørsel mindsker transportspild ved at samle flere mennesker i færre biler. På den måde medvirker samkørsel til færre biler på vejene, og reducerer dermed CO2 udledning og trængsel. I landområder og landsbyer, hvor den kollektive trafikbetjening med bus eller tog er begrænset, kan samkørsel øge mobiliteten ved at skabe et større mobilitetsudbud. Derudover kan samkørsel medvirke til fællesskaber i lokalbefolkninger og skabe nye bekendtskaber mellem mennesker.

### Sagens videre forløb

Sagen skal alene behandles i Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | Teknisk Udvalg godkender en ny samarbejdsaftale med Nabogo for perioden 1. august 2023 til 31. juli 2027, og |

|  |  |
| --- | --- |
| at | udgifterne til aftalen finansieres via kontoen til kollektiv trafik. |

### Beslutning

Godkendt, med den bemærkning, at forvaltningen kan indgå kontrakt, gerne i en mere tidsbegrænset udgave, samt at der bør indarbejdes en model for evaluering og kontraktsforlængelse, samt at kontrakten skal understøtte mobilitetsplanen.